Povzetek revizijskega poročila
Pravilnost poslovanja Varuha človekovih pravic Republike Slovenije

Računsko sodišče je izvedlo revizijo pravilnosti poslovanja **Varuha človekovih pravic Republike Slovenije.** Cilj revizije je bil izrek mnenja o pravilnosti poslovanja Varuha človekovih pravic Republike Slovenije v letu 2022.

Računsko sodišče je o pravilnosti poslovanja Varuha človekovih pravic Republike Slovenije v letu 2022 izreklo mnenje s pridržkom, ker je ugotovilo, da je v naslednjih primerih posloval v neskladju s predpisi:

* javnim uslužbencem je zagotavljal pravice v večjem obsegu, kot jim jih omogočajo predpisi;
* pri oddaji javnega naročila za storitve čiščenja je neustrezno določil pogoj za sodelovanje v postopku javnega naročanja in dokazila za izpolnjevanje meril za oddajo javnega naročila;
* v 1 primeru pri valorizaciji denarnih obveznosti ni upošteval določil veljavnih predpisov, ki jih v večletnih pogodbah dogovarjajo pravne osebe javnega sektorja;
* pred plačilom računov ni preverjal pravnega temelja in višine obveznosti v znesku 1.890 EUR;
* za opravljanje dela, kjer so obstajali elementi delovnega razmerja, je sklenil pogodbo civilnega prava;
* v več primerih ni predobremenil proračuna v zahtevanem 5-dnevnem roku;
* v 2 primerih je prevzel obveznosti prek dovoljenega obsega prevzemanja obveznosti v breme proračunov prihodnjih let za nedopustno časovno obdobje.

Računsko sodišče je Varuhu človekovih pravic Republike Slovenije podalo **priporočila** za izboljšanje poslovanja in **zahtevalo predložitev odzivnega poročila**, v katerem mora Varuh človekovih pravic Republike Slovenije izkazati odpravo nepravilnosti.

Ljubljana, 11. oktobra 2023